Predsjednik HSS-a Krešo Beljak potvrdio je za N1 da je petero HSS-ovaca koji su osvojili mandat već predalo svoje potpise i tako dalo potporu predsjedniku HDZ-a Andreju Plenkoviću kao mandataru za sastavljanje Vlade. Beljak je rekao i kako su si uzeli nekoliko dana odmora.

HSS je na izborima bio dio lijeve koalicije, a najava čelnika HSS-a Kreše Beljaka da ta stranka podrži novu HDZ-ovu Vladu izazvala je brojne reakcije u javnosti.

Glavni tajnik HDZ-a Gordan Jandroković jutros je ispred središnjice HDZ-a potvrdio da je točna informacija da je HSS dao potpise Plenkoviću. Što se tiče potpisa drugih stranaka i pojedinaca, Jandroković je rekao: – Nemam informaciju da je netko drugi potpisao.

Podsjetimo, jučer nakon četverosatnih pregovora o formiranju nove Vlade, čelnici HDZ-a i Mosta Andrej Plenković i Božo Petrov izašli su pred novinare zadovoljni razgovorima na kojima je bilo riječi o ustroju buduće hrvatske Vlade, a iako detalje nisu otkrivali, Plenković je najavio kako će se broj ministarstava smanjiti.

Plenković je istaknuo kako je cilj HDZ-a da u ponedjeljak, kad budu održane konzultacije kod predsjednice Republike, dođu s potrebnih 76 potpisa kako bi od nje dobili mandat za sastavljanje nove Vlade.

Pregovori HDZ-a i Mosta su u samom finišu. Nova runda zakazana je danas za 15 sati u središnjici HDZ-a.

> > Plenković: Nova Vlada imat će manje ministarstava, Petrov: Imena ćete znati tek kad se završe pregovori